정조 23년
己未五月二十二日卯時上御熙政堂諸承旨持公事入侍藥房三提調時原任大臣閣臣承候大臣備局堂上追後引見入侍時行都承旨李集斗左承旨洪義浩左副承旨鄭尙愚右副承旨沈象奎同副承旨徐英輔記事官柳台佐金啓溫李存秀洪奭周有司堂上李書九以次進伏訖上曰今日賓對出於求助之意行公臺諫不可無端不參諫長亦爲申飭入來可也集斗讀奏平安監司韓用龜狀啓昌城府使閔養顯到任事楚山府使宋祥濂疏批祗受事武烈祠參奉張德采單望文移吏曹事京畿監司李在學狀啓陰竹縣監李羽逵到任事慶尙監司申耆狀啓新寧縣監金魯正到任事咸鏡監司具㢞狀啓夏等藥材進上乾葛上送事黃海監司曺允大狀啓都事白宗赫到任事尙愚讀奏戶曹前參判李身晦別致賻單子平安監司韓用龜狀啓成川府民家燒燼事全羅監司李得臣狀啓全州等邑民家燒燼拔例賙恤有旨祗受事渰燒死人恤典題給事遺棄兒留養形止開錄事慶尙監司申耆狀啓渰囕燒死人等恤典題給事遺棄兒口數穀數開坐事江原監司尹弼秉狀啓燒囕死人等恤典題給事江原監司尹弼秉啓本金城等邑遺棄兒給料數爻開錄事集斗讀奏慶尙左水使金爀狀啓倭船問情事東萊府使金達淳狀啓倭船入歸事統制使任嵂狀啓倭船越送多大浦事黃海監司曺允大狀啓農形事象奎讀奏義州府尹李基讓狀啓望前巡檢大國人出來事平安監司韓用龜狀啓望前巡檢大國人出來事統制使任嵂狀啓三千浦兵船改造事廣州留守徐鼎修狀啓還營事水原留守徐有隣狀啓還營事慶尙監司申耆狀啓倭人月終成冊上送事統制使任嵂狀啓仕滿將官開坐事慶尙左兵使李普漢狀啓御營軍上送事慶尙右兵使李栢然狀啓上番忠翊衛等摠數開坐事義浩讀奏江原監司尹弼秉啓本罪人成海應鐵原府到配事徒年罪人金泰瑞限滿令該曹稟處事徒年罪人南廣信限滿令該曹稟處事慶尙監司申耆啓本梁山郡定配罪人益童物故事定配罪人韓允喆物故事京畿監司李在學啓本農政勸課之政知委列邑事忠淸監司李泰永狀啓江華留守洪明浩狀啓水原留守徐有隣狀啓農功勸課知委事平安監司韓用龜啓本罪人林宜煥順川郡到配事黃海監司曺允大啓本殺獄罪人姜文行端川定配事定配罪人方取中物故事罪人尹碩秋宜寧縣到配事罪人申着實依判下擧行事上曰次對將設行公事竝入之軍士房先爲退去次對班隨入可也集斗曰奏御文字何等審愼而慶尙監司申耆農形狀本中年月下不塡某日事極疎忽推考警責何如上曰依爲之出擧條義浩曰卽見黃海監司曺允大罪人徐寬得放送事啓本則日字及承旨官銜有誤書處奏御文字有此不審不可無警推考何如上曰依爲之出擧條敎書九曰農書回啓已盡判下分送各該道使之知委而其中先呈之京儒自政院給大典通編一件其次畿儒則自內閣給韻書一件之意已有下敎依此擧行而卿則姑退隨入於賓對好矣象奎書九先退英輔以無公事退出命書傳敎曰政事當日爲之又命書傳敎曰大臣備局堂上引見仍敎曰承候諸臣同爲入侍台佐承命書傳與象奎及事變假注書弼聖賚左議政李秉模判府事沈煥之右議政李時秀工曹判書鄭民始行兵曹判書金文淳禮曹判書徐龍輔行刑曹判書趙尙鎭戶曹判書趙鎭寬行大護軍李邦一同知中樞府事徐有大行護軍申大顯李漢豐吏曹參判李書九原任直提學鄭大容直提學李晩秀原任直閣金勉柱大司諫申獻朝執義曺允遂校理金履載掌令姜世綸正言趙秀民偕入進伏秉模等曰屢日齋居聖慕彌篤伏未審聖體若何上曰當此時兼又憫旱不知何以經過而姑無形現之証矣昨夕則似有雨意而仍又漠然每以西風之故矣秉模等曰寢睡水剌之節何如上曰寢睡則未可謂安穩而大體則一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模等曰今日雖非請診日次而醫官方待令於閤外使之入診何如上曰置之仍敎曰今此久旱專由予誠淺之致故賓對雖近於應文而以勞力之意有此進定矣秉模曰臣有罪未勘爲日雖久而下情尙切悚懍矣上曰向來事予則忘之矣予於凡事未能仰述故每當所重之地周還之際恒切警惕伊日亦當望拜之禮兼値悶旱之時以一分求助之意特行賓對而卿等俱在具瞻之地反忽應行之例至有辭敎之縷縷而到今思之予亦過矣且所致慨者判府也在時任元無可引況於稍久之後何必追提乎秉模曰臣雖無狀何敢以誨責之敎爲一分引義之端而今此旱災之如此亦似緣如臣之冒據此位而然矣上曰予實否德致此亢旱朱夫子以三光全四時和山不童澤不涸爲位育之功位育之功卽予之責也雖卿等豈易挽回乎一言以蔽之曰予之過也辛亥以後雨澤多寡必錄置通一年計之辛亥則八尺五寸九分壬子則七尺二寸九分癸丑則四尺四寸九分甲寅則五尺八寸乙卯則四尺二寸四分丙辰則六尺八寸五分丁巳則四尺五寸六分戊午則五尺五寸六分以昨今年是月言之昨年是月則測雨水深殆近尺餘而今年是月則所得纔爲二寸秋事之如何雖未可預料而目下民情甚切悶矣今日召接專出於求助之意而不知之中或有幽鬱之未伸者乎或有秕政之未革者乎何以則爲導和之方而災沴自消乎秉模曰天道玄遠難測而燮理陰陽之工專在於人事上如臣無似何足擬議於是任乎以數十年來言之自臣待罪勻軸以後一年以外無不如是亢旱欲得甘霈則斥退臣身恐合於應天以實之道矣幽鬱之或有未伸者與僚相亦已講究而錄啓諸案中別無冤枉之可言朝廷之上無罪獲譴者亦無其人矣時秀曰臣非敢以大官自處有此引咎也雖以向來事之不能提醒言之可知其萬萬不堪任而自臣枚卜之後有此旱災宜先自臣而斥退然後可爲消弭之道矣上曰卿則向於肅命之日得盈寸之雨於稍閟之餘尤何用引咎乎大抵昨年則湖西之旱爲甚而今年則湖西雨澤殆踰二寸兩南亦勝於畿邑矣秉模曰大凡祀事之致誠遲不如速小心翼翼久而靡懈固難責之於人人而今番外邑之祈雨似涉頻數恐或有漸不如初之慮此亦悚然矣上曰禮判先爲出去再次祈雨祭單子卽爲入啓也龍輔先退秉模曰臣之乞免之意猥陳衷懇恭俟處分而雖以兼帶言之所管太多司僕提調及司饔院奉常寺都提擧之任竝賜體諒區區之望矣上曰過矣卿之兼帶藥院今姑許副其代沈判府事爲都提擧可也煥之曰臣之兼管都提擧其數與左相同而今又過之扈衛大將尤非臣所可堪之任宜蒙體諒之恩敢此仰達矣上曰過矣卿之景慕宮都提調之任姑爲勉副右相爲都提調可也出擧條時秀曰他大臣則皆蒙體諒而臣則反又冒叨尤切不安矣上曰此卽卿筋力奔走之任何必辭巽乎上曰班儀自有所重則直提學之不兼備堂者資雖嘉善豈可就卿宰班乎與原任直閣竝就南行坐而此後則勿復如是也仍敎晩秀曰卿則先爲出去進參於講席可也晩秀先退上曰次對爲之秉模曰元子宮講席連開僚屬當備員而其中宋時淵謂與諭善有私嫌不爲進參講筵云諭善與僚屬不當嫌避而如是處義太涉過當宜有一番申飭矣上曰雖以古例言之春坊與賓客猶不相避至於桂坊尤無可避之例況諭善僚屬之初非可以官職名者乎此是格例外事則自朝家亦不必提飭若以同入講筵而爲嫌云爾則玉堂與特進官亦當相爲嫌避乎煥之曰非堂郞非僚官而如是過引似緣生疎之致而聞其言則以爲自鄕上來時旣有諭善之促關故認以與諭善相關而云然矣上曰然則廟堂之行會外方吏曹之關飭守令皆可以爲相關而嫌避乎一人如是一人又如是殊非設置之本意此豈近來廉防之勝昔而然乎上曰如有可以稟處者則稟處可也秉模曰頃因奉化縣監蔡弘直上疏批旨內軍政之弊令道臣從長釐正論理狀聞事命下矣卽見慶尙監司申耆狀啓則以爲蓋奉化以八百餘之戶摠覓充過九百之軍額雖家出一丁猶患不足又況有諸般軍役之類則以一身而兼數役誠非過語先從該邑別査正校院之冒錄私募之濫額一一汰定於逃故雜頉其餘未充之數勢將分送各邑而道內匠稅革罷之後權定良保自歸閑丁此外若干邑又有臣營扇竹保名色而分定已罷歸屬無處就其中參量除給於各該邑使之塡補闕額餘丁一百五十名充定於奉化軍移送之代軍案改正一款待回下擧行事請令廟堂稟旨分付矣以八百餘戶應九百軍額比諸他道軍多之邑不無間焉而況此一百五十名之移送他邑可謂一邑回蘇之會依所請釐正軍案之意分付何如上曰依爲之出擧條秉模曰頃因寧海府使閔師宣上疏比安等四邑移來軍額旣移旋送反不如初不移額道內他邑如有戶多軍少處則令道臣商量狀聞後稟處之意覆奏行會矣卽見慶尙監司申耆狀啓則以爲近來軍丁之弊無邑不然而寧海戶摠倍多於軍額十九名之移來添額數亦零星以其二千四百七十餘戶責彼一千一百三十餘之軍則綽有餘裕不恤他邑之弊曲循移送之請初非可論關飭該府冒錄幼學額外校院生及投托驛屬軍校子枝之可合軍保而圖避者另加査櫛一一汰定於上下納布軍有闕之代請令廟堂稟處矣元戶二千四百七十餘戶中除雜頉戶不滿八九百云者該倅疏辭果未免太過而今此道啓卽是汰定之形止則十九名移來軍之還送本邑更不必論置之何如上曰依爲之出擧條秉模曰頃因玄風縣監張錫胤上疏批旨內當年還上分排何乃與朝令太不副昨年停退條亦必有廟堂知委竝宜議于道伯期於方便統穀事下納事移來軍額事貢竹事地界事令道臣可以措處者措處不得自專者狀聞事命下矣卽見慶尙監司申耆狀啓則以爲昨年新停退分排事丁巳停退分數收捧事前道臣李義綱在任時方便指揮已經磨勘統穀事該縣時留各穀中限折半以他衙門穀相換減數俾除民弊下納事該縣元無下納之例而若値別差倭頻數之年萊府有追劃之擧而此非近年常有之事自今爲始停劃計料移來軍額事該縣軍額實難隨闕隨代外此比安等邑十五名之移送尤係添弊之端戶曹匠稅革罷之後良保二十二名自歸閑丁以此塡代之意關飭靑竹事四月令晉州十六箇河東九箇逐年分當閏朔條昆陽十三箇河東十二箇間二年竝封四月令全屬晉州閏朔條全屬昆陽後玄風所封竹二十五箇內十六箇移送河東九箇仍定該縣使之合力封進蘆長谷移屬事州縣大小各有定制割此屬彼設或俱便於官民因一邑倅之陳疏不可容易議到而該州民情擧皆不願移屬一款尤難許施請令廟堂稟處矣二十二名匠保之歸之軍額所得不少靑竹之移送他邑數亦夥然該邑除弊必有實效蘆長谷之移屬不但該州民人之不願亦豈可一一準請乎此則置之何如上曰依爲之出擧條秉模曰此南兵使崔景岳狀啓也枚擧甲山府使宋翼孝同仁權管李緯坤隣鎭雲寵萬戶金致赫牒報以爲同仁堡已爲移設於劍川巨里烽燧與把守不可不及今新設同仁堡五里許有栢德嶺新設一烽於此自栢德嶺烽直傳于雲寵所里德烽燧則相距頗遠不能看望以所里德烽移設於綠磻峯北準栢德嶺烽西準惠山烽南準阿叱間烽則報警可無疎虞把守事本堡西去三里許有嘉林村卽彼地遮川洞可哥水洞兩路之要也自嘉林西距十二里許有泉水里亦江邊緊要之地俱爲設把於此兩處則邊政鞏固而本堡新設之初兩把排番其勢末由雲寵堡羅巷浦把守本爲栢德嶺一路而設今則同仁堡移設於栢德以北劍川巨里則羅巷浦把守移置於泉水里使其本卒立把嘉林把守使同仁堡土卒及本社居民合力守番則事合俱便而同仁堡舊基所在阿叱間烽燧及大同把守該堡今旣移設於八十里外實難依前擧行勢將移屬於地方官使該府使主管而此係烽把變通不敢擅便竝請令廟堂稟旨分付以爲及時擧行爲辭矣今以狀辭觀之烽把形便似當如此而加設烽軍之責立於何社及爲弊與否不爲擧論始設之時不可不審此一條更爲關問後稟處何如上曰依爲之出擧條秉模曰卽見冬至兼謝恩正使李祖源所啓則以爲行中譯員之不緊額數有名無實至於使臣從者及乾糧卜馱之太多其弊有不可勝言如不及今釐正實有難支之患下詢大臣從長變通爲辭矣前後使行之以此爲言者非止一二而旣無損益於灣府徒有事勢之掣礙今姑置之何如上曰依爲之出擧條秉模曰固城倅上疏中木弊事亦當稟處矣上曰近來戶惠廳此弊何如民始曰各邑尺數不齊或有差過者亦或有未滿者不得一一尺量竝爲捧上而鍮尺自有定制兩端織以責絲卽亦法典若依法典上納則自當無贏縮點退之患矣鎭寬曰尺數勢難一一計量故或不免些少贏縮矣上曰木品自有升尺而近來奸僞百出民不以本色納于官吏亦以雇價徵於民及其上納未免麤荒惠廳受貢之民兵曹受雇之屬軍門給保之類莫不稱冤豈有如許駭然之事乎究其本在於紀綱前此諸文倅之疏輒言木弊姑不指一下敎者欲一番拔例定式也聞諸堂之言木疋尺數則近果過於尺量云此亦豈可如此之事乎卿等知此意商量可也秉模曰忠淸水營生鰒物膳除減事已爲行會矣卽見道臣牒報則以爲旣已除減之後大殿誕日物膳之分定列邑者當爲減數而殿宮誕日物膳之自水營專當者未免全闕云此不可不指一稟定矣上曰正朝冬至物膳中量減其數推移取用於誕日物膳似爲合宜更爲詳問後議定好矣時秀曰向因筵敎書問於前吏判金載瓚則以爲故相緬服時因不可不出之事會未能遂志以此爲齎恨之端故向者疏請便若遺訓云矣上曰然乎時秀曰頃以谷山前府使丁若鏞擧條有與右相商議行會之命故若鏞果就議於臣矣丙辰措備之需若用於今番支勅則自當在會減之中設或其間不能典守則亦不可混同會減而一勅需劃給之全數會減亦是行不得之說至於宴享茶啖則臣以遠接使下去時亦以不必用之意言及於沿路守令矣其後宴享所用油蜜果之屬列邑皆爲措備云雖是不當造而造者而旣已措備之後則許其會減似好矣上曰從好爲之也秉模曰完伯賑穀勘簿纔已上來矣上曰此外更無可以勘簿者乎曾經道臣中當賑者似知之矣書九曰別無文簿之更勘者矣上曰然則今當出代可合之人果有思得者乎秉模曰道臣體重湖南則又當荐歉之餘尤不可不難愼其選而崇品重臣則旣不必擬論宰列中則李冕膺似爲可合而篤老侍下恐難遠赴其次則有金勉柱李集斗而金勉柱則再除不赴李集斗則新遞北藩矣上曰首擧人之情理果難離捨而親病近聞差愈可以將往云乎秉模曰重臣筋力固好而年紀則洽滿八十似難下去矣上曰弭災之方旣已詢及而滌鬱伸枉之道卿等更須另究也秉模曰臣等非不欲對揚而未能思得矣秉模曰受由上京守令連因飭敎自該曹陸續下送而其後上來者亦多云當此劇農勸課之時一日曠官誠爲可悶而每每煩稟亦涉屑越令該曹隨卽來告廟堂仍爲催促下送如非情理之不得不在法應許者外切勿給由之意嚴飭諸道道臣何如上曰依爲之出擧條命秉模等就座上曰諸宰中稟事人進前民始曰卽接廣州留守徐鼎修所報則以爲鄕軍月課肆覲坪設行時及各項例下之數合爲一百八兩而尙無區劃之方自本營從長變通爲辭矣揆以事勢合有變通之道以肆覲倉所在華城納耗穀中稱此數推移取用其代則以華城新屬穀物取耗充給定式施行之意分付兩都留守處何如上曰依爲之出擧條文淳曰因軍契貢人詢瘼時所下批旨當爲稟處而取考前後上下謄錄則元貢外一年加下多寡不一渠輩所願則無論每年所入之贏縮作等折給以爲一定之恒式年前判府事在本兵時以此事之依渠願作等有所筵奏而擧條尙未頒下矣第聞三千金以內則數頗不足渠輩萬無自當擧行之望云今若以三千五百兩作等以給則在渠輩旣適其願而本曹亦似有所益矣秉模曰俄於閤外兵判以此事相議而僚相之意以爲持難矣時秀曰今若依渠願作等則目前利害旣未可知而年久之後所謂加定之數便作元貢樣而夤緣事會又必有加劃之請此亦不可輕許矣上曰兵判之言亦似好矣而大臣亦有異同之論後日籌坐時會議歸一後更稟好矣近來騎曹多有弊端二軍色郞之數遞又莫如近日古則雖以東壁經筵官之任重每請仍任以爲久任責成之地其職之重有如是矣仍敎曰兩南戶役事何以爲之云耶秉模曰未及詳知矣又敎書九曰湖南結役果已釐正云耶書九曰道臣向以若而邑釐正之草冊送示於臣而其中四五邑以入較出終不能相當斂於結者有加無減至於捧糴時或有加升名色以此補用於民庫而此等之弊決不可襲謬故以更卽釐正之意往復矣道臣今方遞易各邑釐正之文簿使之收聚以來待其上來欲爲逐邑面商計矣上曰故相趙顯命完伯遞來後曾有以戶役結役成出節目者而先朝中年以前如故相者已成此等節目故其時竝與舊官夫刷馬嚴禁民庫戶斂則卽今所謂釐正之節目必皆隔靴爬癢以今紀綱其何能有成乎今番齋居之時取覽先朝文蹟之事關民事者似此節目間事今人則必將謂之繁瑣不可行矣大抵賦役之偏苦今倍於古而爲民者皆能如期上納今之民心豈不善於古乎況均役節目時雜役一款上下之尤所致意則今人反有不屑如也之意不欲爲民紓力豈成說乎卿等更加着意可也仍敎曰卿則先爲出去祈雨祭祭報府修正入啓可也書九先退上曰祈雨祭祭文令原任直提學鄭大容直提學李晩秀卽爲撰進也命書榻敎曰龍山江依近例以重臣塡差又命書榻敎曰獻官中罷散人與同罪人一體敍用尙鎭曰臣謹依聖敎就錄啓中更加究理則李潤廷李命溫兩囚似有一分疑端潤廷則死者之死雖因被打而臨死之時亦不以被打之事言及于其兄則此固可疑且以命溫獄案言之先犯者旣在命良則命溫之爲正犯亦有可疑之端矣上曰設令潤廷有可疑之端死者則死矣豈可不得正犯而遽宥潤廷乎命溫旣曰非正犯則以命良而換定正犯可也豈可以兩犯之相混輕議全釋乎悶旱疏鬱之時何必爲曰殺之論而致命之獄無人償命則死者之冤無時可洩此所以李錫趾之只令停刑必使更覈元犯者也大臣見今番獄案判付乎秉模等曰臣等俱未得見矣上曰判付之下已過十日則卿等之尙不得見果何故也刑獄文案之輪示大臣古例則然況有向來飭敎者乎文案之有大臣收議者郞官持往其餘則曹吏持往旣有定式則今番之如是稽忽極可駭然矣秉模曰有收議者則臣果見之矣尙鎭曰文案方在內閣未及持來而然矣上曰內閣之抄出者何爲若是遲滯也象奎曰內閣則抄出已久矣上曰定式之不行亦由紀綱之不立而然也刑獄重事豈不使大臣與聞非但大臣也亦豈可不輪示臺臣乎顧今目下要務不必別創新規但於已定之式另加申明守之如金石然後可有言重之效今番事甚稽忽矣仍敎尙鎭曰遲滯之由卿亦筵退後査問也邦一曰本廳壯牙兵身米昨冬因朝令折半或三分一數以錢代捧爲六百五十石之多此是軍校支放之需不得不及今區處而目下市直踊貴每石以五兩錢實難貿得目今停料勢所必至在前代錢之年取用於留庫穀後貿米充上已多其例而留庫體重有難輕議昨年依筵稟送價請得於戶兵曹俱爲軍料不可以錢放下故也今番依此例以留庫穀與他衙門軍門穀中從便劃給以爲及時接濟之地下詢大臣何如上曰大臣之意何如秉模曰該將臣商議于他衙門或軍門詳探其可貸之處然後始可以指一稟達矣上曰依爲之出擧條上曰臺諫進前傳啓則只擧末端可也獻朝允遂履載世綸秀民等曰請亟寢罪人鄭致達妻出置罪名命釋之音依前還發配所仍令王府夬正典刑上曰不允出擧條獻朝等曰請物故罪人德相亟施孥籍之典上曰不允出擧條獻朝等曰請逆賊尙喆追施孥戮之典上曰不允出擧條二行刀削獻朝允遂世綸秀民等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條獻朝等曰請夏賊子女竝施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條獻朝等曰請物故罪人國榮亟施孥籍之典措辭見上上曰不允出擧條獻朝等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條獻朝等曰請承款後物故罪人九宗亟施孥籍之典措辭見上上曰不允出擧條允遂世綸等曰請崔進吉依律處斷措辭見上上曰不允出擧條允遂等曰請還寢金甲島定配罪人成德雨放送之命措辭見上上曰亟停勿煩出擧條允遂曰近來法綱日漸解弛私賤之屬無難騎馬交馳於朝士之間全無顧忌此雖微事亦關世變臣於此心嘗痛駭適忝見職試出禁牌則有一私奴之見捉者乃是壯勇營敎鍊官金命遇之奴也命遇發怒於其奴之見捉使其旗手牽馬送至臣家其所威喝無所不至揆以事面萬萬駭憤常時若能立紀律而嚴檢束則頑校之放恣無忌豈若是之甚乎該營大將不可無警請壯勇大將趙心泰從重推考上曰依啓所謂馬主之該校付之攸司移用私賤騎馬之律可也出擧條允遂曰當此憫旱之日恤刑愼獄自是疏鬱導和之政而日前秋曹獄案判下實出於好生之德意臣固欽仰之不暇而第念審獄之際若不十分詳覈務歸平允則亦非生道殺人之義請更飭有司之臣就京外諸獄案如有一分疑誤則更加明査覆奏俾洩匹夫匹婦幽鬱之氣焉上曰依啓出擧條世綸曰當此悶旱禱雨之時凡係貽弊民間之事所當這這嚴飭而以旣往事言之挽近以來間歲亢旱輒有祈雨之擧而外邑禱祀之壇皆在官府稍遠之地名山大川之間無論守令之親行鄕所之替往許多祭官與下隷供饋每每責應於附近閭閻與寺刹一處三四次輪行之際其爲貽弊受病之端不一而足此豈憂災恤民之意乎目今旱災到處同然湖嶺諸道自當鱗次設行請令廟堂行會諸道嚴飭各邑俾無如前貽弊之事上曰依啓出擧條仍敎曰自禮曹嚴飭祈雨諸邑嶺南則以臺啓中所論關問而祈雨之逐日設行大是失禮畿邑外亦皆一體知委俾勿襲謬也世綸曰近來各驛殘弊到處皆然則馬政之或疎而該馬戶之不能趁時改備勢所固然臣自鄕上來時聞尙州營將李烷以鎭衙傍驛所騎之疲劣嚴棍馬戶使之刻日代立初過定限又加棍嚴督所謂該馬戶勢不能如期改立則慮其死於杖下乃至結項之境馬戶之徑先自裁雖不免浪死之迹該營將之過於酷急致有人命自斃之擧者不可置而不問請尙州營將李烷爲先罷職令該府拿問定罪上曰聞甚駭然近來營將未聞一人之修擧於戢盜不干之事無辜之民每多越俎侵虐金鎭鼎之處分未幾且當憫旱一念在於伸枉雪鬱則苟如傳聞其爲痛駭反有甚於初除者類爲先令該道星火嚴査使之卽爲修啓後以爲拿來如法勘斷之地今日政改差其代待下批當日下送可也出擧條獻朝秀民等曰請金甲島爲奴罪人克觀亟令王府嚴鞫得情夬正王法措辭見上上曰不允出擧條獻朝等曰請逆賊尙魯亟施孥戮之典措辭見上上曰不允出擧條獻朝等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上上曰不允出擧條上曰今番旱氣亦如今番輪氣無非邪沴之所湊而旱災之酷亦因西風之不止似是自西而來者尤可異也且以此啓言之如姜金輩一種風習頗涉嫌媚者鮮能脫套雖稍欲自好者亦未免漸染更入一層則便是邪學蓋今世之薄有文藝者自其文也筆也無不流入於此弊以至腰金頂玉紆朱拕紫之人苟幸目前之無事都無實地之脚踏冠冕玉佩之中往往有一種不正之風氣如是而安有昭明開朗底氣象乎充塞乎天地之間者乃是至大至剛之氣而今也則充塞宇宙無非邪沴如是而又安得不致旱災乎辭而闢之非孟子豈易議到而亦豈可邪沴之任他不思廓淸之方乎夫理一而已心亦一而已專於此者必不暇及於彼正一邊旣重則何患於邪一邊爲今之人者一門之內交相勸戒嚴察乎正邪主客之分愼擇於錙銖毫釐之際挽回篤厚之風俗而諸不在六藝之科者一切斥而擯之然後今日之旱災亦可以消弭矣目今急務惟當先從近俗所謂不緊可笑底事而着力做去蓋以近俗觀之則經術二字已看作羞恥夙興夜寐亦豈非苦事而今之所恥卽古人之所不恥今之所苦卽古人之所不苦若不反今之好變今之俗則有何可爲之道乎近來每欲行一番次對輒費多少心慮雖無別般謨猷或有一二事之稍能稱意則猶有充然底意思而若徒爲一場雜亂了無可觀則反或悔其設行矣仍敎曰諫長有新啓乎獻朝曰今春輪疾死亡甚多內而五部外而八道咸蒙惠恤之典得以趁期掩埋朝家恤民之德意甚盛甚盛凡爲邑倅者雖在凡民之喪固當匍匐救恤仰體聖朝爲民之意而故江原監司沈晉賢之喪出於金化縣而喪出十餘日始得殯斂故渭原郡守沈興永之喪出於楚山府而距郡百餘里舁屍到郡聞者慘然莫不駭歎其在聖朝敦風俗之道不可置而不論請金化縣監金載謙楚山府使宋祥濂一竝施以削職之典上曰依啓金化事誠如風傳則該倅所爲可謂無狀不測一邊令該道行査狀聞一邊令該府拿問捧供可也出擧條獻朝曰朝廷之上廉恥爲重近來帶彈行公便成謬例臣常慨然若其微眚細故之官師箴規猶或見彈於此職行公於彼職而若其事關義理不輕而重者豈可揚揚於彈墨未乾之時乎行刑曹判書趙尙鎭以禁堂事臺論峻發曾未幾日又復冒沒行公者已極寒心而俄以完決獄案事所奏之言全沒商量太欠別白當此遇旱求助之時身爲刑官之長果能服念而丕蔽則何若是臨急苟艱大失恤刑之體乎且聞獄案初不輪示大僚此亦有違於近年以來定式嚴飭之本意由前由後不可置而勿論請行刑曹判書趙尙鎭施以削職之典上曰上款事是豈如此之事乎爾言非矣至於刑獄文書之不有特敎定式尙不輪示大臣大是不察判堂罷職諸堂推考郞官拿問勘罪可也出擧條獻朝曰臣言辭拙訥本不合於淸朝耳目之任而恩除之下不敢違傲至於日前當避不避之失而不能爲辭免之計冒沒行公臣方愧恧之不暇而今登筵席以刑曹判書趙尙鎭事有所論列矣及承批旨有上款事爾言非矣之敎臣之所論只出於爲聖朝重廉隅之意而不惟不賜允許至以非矣爲敎此莫非臣人微言輕不能見孚之致不可一刻仍冒請命遞斥臣職上曰勿辭亦勿退待出擧條秀民曰聖世風敎宜尙忠厚同朝死喪尤合匍匐關東故道臣洪仁浩之身故而殯在咫尺未及啓靷時監司尹弼秉大張妓樂交承之間胡忍爲此其傷風而乖義與諫長所論金化楚山俱不近於人情請江原監司尹弼秉亟施譴罷之典上曰風傳有難盡信不可無究竟其事實爲先令憲府發緘取招以聞可也出擧條秀民曰貪墨成風廉恥掃地至於近來而抑又甚矣前統制使尹得逵居閫而醜說狼藉遞歸而放恣益甚廣占田宅略無顧忌此而勿論豈可曰有懲勵之國法乎請前統制使尹得逵亟施竄配之典上曰苟如風傳其爲駭痛甚於疲殘武弁之犯法爲先令該府拿囚嚴問捧口招以聞可也出擧條履載曰當此憫旱之時言路之開最爲急務而昨年冬聯箚諸玉堂尙在付籤之中臣未見箚本雖未知遣辭之如何而大抵其職則論思其事則懲討固不當若是摧抑況今求助之日而以言獲譴者尙多其人甚非來諫之道請伊日付籤諸玉堂亟降分揀之命上曰更聞伊時事實其在後弊有難輕議分揀矣出擧條獻朝曰下諭啓辭忘未及提達矣獻朝曰新除授司諫高宅謙時在全羅道昌平地請斯速乘馹上來事下諭上曰依啓出擧條象奎曰大司諫申獻朝傳啓就座之後謂以下諭啓辭之忘置更爲進前筵席周旋大損臺體從重推考雖以隨入之諫臺言之初不提醒於未就座之前者宜有警飭正言趙秀民亦爲推考何如上曰依爲之出擧條獻朝曰臣儱侗譾劣瘡疣難掩新啓之後宜卽請下諭而徑先退伏又復進前至被承宣請推不可仍冒臺次請命遞斥臣職上曰勿辭亦勿退待出擧條秀民曰臣於諫長追請下諭之際坐處稍間不善周旋咫尺前席至承推考之命莫非臣生疎之致臣何敢一刻晏然於臺次乎請命遞斥臣職上曰難免失體爾則爲先推考可也出擧條履載曰臺臣體貌與他自別所宜審愼而正言趙秀民避嫌之際奏對糢糊全不成樣虧損臺體不可無警請正言趙秀民遞差上曰依啓出擧條命次對先退義浩曰今因言端有所仰達矣凡審理判付之下該曹者令該曹審理郞廳主管單抄以爲審理錄修正之地而亦以草本二件卽日分送于內閣及政院俾爲載錄於日省錄日記事定式施行何如上曰依爲之出擧條仍命退諸臣以次退出